Iktatószám: HIV/522-57/2020.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2020. szeptember 14-ei rendkívüli nyilvános ülésére**

**Tárgy:** Létszámleépítés Hévíz Város Önkormányzat intézményeiben

**Az előterjesztő:** Papp Gábor polgármester

**Készítette:** Szintén László közgazdasági osztályvezető

**Megtárgyalta:** -

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

Tisztelt Képviselő-testület!

Hévíz Város Önkormányzat Képviselőtestülete a Koronavírus világjárvány gazdasági és államháztartási hatásai következtében fellépő gazdasági válság ellensúlyozására elfogadta 141/2020. (VIII.14) határozatát, melyben létszámleépítések előkészítését rendelte el.

Ennek végrehajtása részben megkezdődött, többek között a Teréz Anya Szociális Integrált Intézmény orvosi ügyeleti ellátás megszűnése, illetve a dolgozók munkaidejének közös megegyezéssel történő csökkentése kapcsán. Az óvoda esetében az állami finanszírozás feletti többlet létszámú óvodai dajka munkakör a határozott idejű munkaviszony végén nem került hosszabításra, a polgármesteri hivatalban a létszámleépítés megtörtént.

A határozat végrehajtása alapján a képviselő-testület egyes intézmények módosult szervezeti és működési szabályzatait 2020. augusztus 27-i ülésén jóváhagyta.

**I.**

A 141/2020. (VIII.14) határozat alapján a **Gróf I. Festetics György Művelődési Központ, Városi Könyvtár és Muzeális Gyűjtemény** mb. igazgatója javaslatát a 2020. augusztus 25-ei határidőre előterjesztette, azoban az nem felelt meg a határozatban foglalt utasításnak, ezért a létszámleépítésre vonatkozó előterjesztés átdolgozása volt szükséges.

A fentiek alapján az intézményi létszámcsökkentés a Festetics György Művelődési Központban a következő módon tud megvalósulni, a létszámot az intézmény a következő módon kívánja csökkenteni:

- 9 fő közalkalmazott jogviszonya felmentéssel kerülne megszűntetésre, ehhez szükséges a fenntartó Hévíz Város Önkormányzat Képviselő-testületének döntése (Kjt. 30. § (1) bek. b) pont)

- ezen intézkedések alapján az intézmény álláshelyeinek száma 15-re csökken.

A létszámcsökkentésnek e mértéke nem minősül csoportos létszámcsökkentésnek.

A fenti változások Festetics György Művelődési Központ alapító okiratában nem jelentenek változást, az intézmény nem kerül átszervezésre. Az intézmény működésének a létszámleépítés során és azt követően is meg kell felelni a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény, továbbá a 150/1992 (XI. 20.) Korm. rendelet és vonatkozó egyéb jogszabályok előírásainak.

A kulturális intézményekben foglalkoztatottak közalkalmazotti jogviszonyának átalakulásáról, valamint egyes kulturális tárgyú törvények módosításáról szóló 2020. évi XXXII. törvény alapján a Festetics György Művelődési Központban dolgozó közalkalmazotti jogviszonyok 2020. november 1-jével munkaviszonnyá alakulnak át. Ennek elfogadásáról a közalkalmazottaknak 2020. szeptember 15-ig kell nyilatkozni, a határidő elmulasztása vagy a jogviszonyváltás elutasítása esetén a jogviszony 2020. november 1-jén megszűnik.

**II.**

A 2020. augusztus 14-ei és augusztus 27-ei képviselő-testületi döntések alapján fentiek alapján az intézményi létszámcsökkentés a következő módon tud megvalósulni a

a) Hévíz Város Önkormányzat Gazdasági Műszaki Ellátó Szervezeténél 10 fő közalkalmazott,

b) Teréz Anya Szociális Integrált Intézménynél 5 fő közalkalmazott

jogviszonya felmentéssel kerülne megszűntetésre, ehhez szükséges a fenntartó Hévíz Város Önkormányzat Képviselő-testületének döntése (Kjt. 30. § (1) bek. b) pont)

A létszámcsökkentésnek e mértéke egyik intézményy esetében sem minősül csoportos létszámcsökkentésnek.

A létszámcsökkentések során a Közalkalmazottak jogállásról szóló 1992. évi XXXIII. törvény rendlkezéseit kell betartani, a felmentések, felmentési idők, végkielégítés, szabadságmegváltásra vonatkozóan és egyéb eljárási szabályokat illetően.

A Képviselőtestület 141/2020.(VIII.14) határozata alapján az egregyi romkert és park, játszótér gondozása, felügyelete a GAMESZ feladata lesz, és kérte hogy az intézmények intézkedjenek a feladat átadás-átvételéről.

A Képviselő-testület továbbá felkérte a Hévízi Turisztikai Nonprofit Kft ügyvezetőjét és a Festetics Művelődési Központ igazgatóját, dolgozzák ki a turisztikai programok 2021. évi rendjét, a feladatok lehatárolását, az eszközök közös használatát, mely javaslatról a képviselő-testület dönt és ennek alapján alakítja ki a 2021. évi finanszírozás rendszerét.

A határozat végrehajtása közben felmerült, hogy a feladat-ellátáshoz szükséges eszközök -mindkét esetben kerüljenek a GAMESZ tulajdonába, térítés mentes átvétellel. Ehhez első körben leltár elrendelés szükséges, majd az alapján a Képviselőtestületnek kell dönteni az átadandó tárgyi eszközök és készletek listájáról.

Tisztelt Képviselő-testület!

Nehéz döntések sorát kell meghozni, de a feladatok ellátásának kötlezettsége megköveteli a gyors és racionális intézkedések megtételét. Továbbra is bíznunk kell az időleges állami segítségben, azonban emellett az előterjesztésben javasolt feladat-ellátási és intézményi, költségvetés politikai döntések meghozatala indokolt.

A Képviselő-testület és Szervei Szervezeti és Működési Szabályzatáról szóló 33/2019. (X. 24.) önkormányzati rendelet 64. § (3) bekezdése alapján indokolt, elsősorban sürgős esetben, a polgármester bizottsági állásfoglalás nélkül is nyújthat be előterjesztést, melyet az előterjesztésben meg kell indokolni. A bizottsági tárgyalás nélküli benyújtást a napirend sürgős tárgyalása indokolja.

Kérem a Tisztelt Képviselő-testületet az előterjesztés megvitatására és a javaslatok szerinti döntések meghozatalára.

A határozathozatal egyszerű szótöbbséget igényel

**2.**

1. **Határozati javaslat**
2. Hévíz Város Önkormányzat gazdálkodására, pénzügyi helyzetére a koronavírus járvány rendkívül hátrányos hatást gyakorolt. Az idegenforgalmi adóbevételek jelentős mértékben csökkentek. 2019. július 31-ig az önkormányzat idegenforgalmi adóbevétele 314.820 ezer Ft volt, míg 2020. július 31-ig ez az összeg 135.402 ezerFt. Az idegenforgalmi adóbevételekhez kapcsolódó költségvetési támogatás 2020.04.26-tól kezdődően nem áll a város rendelkezésére, a 2021. évi központi költségvetés sem biztosítja e forrást. Az állami szintű védekezés költségeinek biztosítása érdekében átcsoportosított helyi adó miatt a város forrásai ugyancsak csökkentek, ez az intézkedés fennmarad 2021-ben is.

Az önkormányzatnak számottevő kiadásnövekedést okozott és okoz az év hátralévő részében, továbbá várhatóan 2021. évben is a járvánnyal szembeni védekezés.

Mindezek összhatásaként az önkormányzatnak a 2019. évihez képest 2020-ban a várható bevételei mintegy 956.000.000,- Ft-tal maradnak el. Az ismertetett tényezők miatt a 2021-ben a város pénzügyi forrásai további mintegy 650.000.000,- Ft-tal csökkenek.

A képviselő-testület számos takarékossági intézkedést rendelt el. Kénytelen volt a nyújtott támogatások minimalizálására az önként vállalt feladatok csökkentésére, a kötelező önkormányzati feladatok racionalizálására.

A takarékossági intézkedések között az önkormányzati intézmények vonatkozásában az üres álláshelyek megszűntetése és létszámleépítés is szerepelt.

A képviselő-testület az intézményvezetők közreműködésével a létszámleépítésre vonatkozó döntését körültekintően előkészítette. Megállapítja, hogy ez a döntés az ismertetett, az önkormányzati költségvetést érintő hátrányos hatások miatt mellőzhetetlen. A költségvetési források szűkülése ugyanis értelemszerűen az önkormányzat fenntartásában működő intézmények költségvetését is jelentős mértékben érinti, csökkenti. A város és intézményei pénzügyi egyensúlyának megőrzéséhez a foglalkoztatottak számának csökkentése indokolt.

1. Hévíz Város Önkormányzat Képviselő-testülete emiatt - a döntésnél figyelembe véve a kötelezően ellátandó feladatokat, a város működőképességének fenntartását - a korábbi 141/2020.(VIII.14.) határozata alapján intézményeinél létszámleépítést illetve üres álláshely megszűntetését rendeli el, a következők szerint:

a) Hévíz Város Önkormányzat Gazdasági Műszaki Ellátó Szervezet 10 fő közalkalmazott,

b) Teréz Anya Szociális Integrált Intézmény 5 fő közalkalmazott,

c) Gróf I. Festetics György Művelődési Központ Városi Könyvtár és Muzeális Gyűjtemény9 közalkalmazott.

1. A Képviselő-testület, mint a munkáltatók fenntartója a Kjt 30/A. § (3) bekezdés szerinti megkeresés érdekében, az elrendelt létszámfelvételi tilalomra tekintettel kijelenti, hogy az önkormányzat költségvetési szerveinél betöltetlen munkakörök, amelyek az 30/A. § (1) bekezdés alapján a közalkalmazott részére felajánlhatók nincsenek.
2. A Képviselő-testület elrendeli, hogy a Gróf I. Festetics György Művelődési Központ Városi Könyvtár és Muzeális Gyűjtemény igazgatója a létszámleépítés alapján

a) dolgozza át és terjessze elő jóváhagyásra az intézmény továbbképzési tervét,

b) nyújtsa be jóváhagyásra az intézmény által nyújtott közművelődési alapszolgáltatás megszervezéséhez a 2020. év hátralévő időszakára vonatkozó szolgáltatási tervet,

c) intézkedjen az igazgató-helyettesi pályázat kiírásáról a munkakör 2021. január 1-től történő betöltéséről,

d) továbbá gondoskodjon az igazgató-helyettesi pályázát alapján történő vezetői megbízásáig az igazgató-helyettesi munakör határozott idejű, helyettesítésre vonatkozó megbízásáról,

d) fogalmazza meg a közművelődésről szóló 26/2016. (VII. 5.) önkormányzati rendelet módosításához közművelődési szakmai javaslatait

úgy, hogy azokat a képviselő-testület a 2020. szeptember 24-ei ülésén tárgyalni tudja.

Felelős: Hermann Katalin mb. igazgató

Határidő: 2020. szeptember 18.

1. A Képviselő-testület utasítja az intézmények vezetőit, hogy a fentieknek és az intézmények szakmai és jogszabályi előírásoknak megfelelő működésének biztosítása mellett a létszámleépítést és üres álláshely megszűntetését hajtsák végre.

Felelős: Papp Gábor, polgármester

Laczkó Mária igazgató

Varga András intézményvezető

Hermann Katalin mb. igazgató

Határidő: végrehajtás megkezdésére 2020. szeptember 16.

1. **Határozati javaslat**
2. Hévíz Város Önkormányzat Képviselőtestülete elrendeli a Gróf I. Festetics György Művelődési Központ, Városi Könyvtár és Muzeális Gyűjtemény tárgyi eszköz és készlet leltározását, mennyiségi felvétellel.
3. A Képviselőtestület felkéri a mb. igazgatót, hogy a leltárívek alapján az eszköz és készlet listát küldje meg a fenntartó számára.

Felelős: Hermann Katalin, mb. igazgató

Határidő: 2020. szeptember 21.

**3.**

**Felülvizsgálatok- egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Szintén László | Közgazdasági osztályvezető/pénzügyi ellenőrzés |  |  |
| dr. Tüske Róbert | Jegyző/törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |